
REPUBLIKA HRVATSKA
SISAČKO-MOSLAVAČKA ŽUPANIJA
OPĆINA LIPOVLJANI

KLASA:  372-01/26-01/4 
URBROJ: 2176-13-26-1
Lipovljani, 


Na temelju članka 26. Statuta Općine Lipovljani (Službeni vjesnik, broj: 14/21), Općinsko vijeće Općine Lipovljani na sjednici održanoj dana ___________ 2026. godine donosi


O D L U K U
o načinu korištenja društvenih domova i drugih prostora u vlasništvu Općine Lipovljani

Članak 1.

Ovom Odlukom određuje se način, uvjeti davanja na privremeno korištenje te kućni red prostorija Društvenih domova u Lipovljanima, Krivaju i Kraljevoj Velikoj, kao i prostorija narodne knjižnice i čitaonice u Lipovljanima (u nastavku teksta: prostori), a u svrhu održavanja raznih svečanosti (svadbe, rođendani, zabave, proslave, priredbe, skupovi, godišnje skupštine, predavanja, večeri kulture i u druge slične svrhe).

Članak 2.

Preporučeni optimalni kapacitet broja osoba koje istovremeno mogu boraviti u prostorijama pojedinog objekta iznosi:
· Za Društveni dom u Lipovljanima: optimalno do 180 osoba,
· Za Društveni dom u Kraljevoj Velikoj: optimalno do 150 osoba,
· Za Društveni dom u Krivaju: optimalno do 80 osoba.

Korisnik je dužan voditi računa o navedenim kapacitetima radi optimalnog, primjerenog i sigurnog korištenja prostora.

Članak 3.

Prije preuzimanja prostora od korisnika, ovlaštena osoba Općine Lipovljani utvrdit će stvarno stanje prostora, opreme i inventara koji se daju na korištenje te sačiniti revers o primopredaji.


Članak 4.

Zahtjev za korištenje prostora korisnik podnosi Općini Lipovljani, Jedinstvenom upravnom odjelu u pisanom obliku najkasnije osam dana prije početka korištenja (osim u slučaju za potrebe karmina). U zahtjevu se osim podataka o korisniku navodi svrha, očekivani broj osoba te točno vrijeme korištenja prostora.
Za svadbenu svečanost prostor se izdaje korisniku za termin koji obuhvaća jedan dan prije i jedan dan poslije svadbene svečanosti, s obvezom povrata prostora najkasnije do 14:00 sati dana nakon proslave.
Kod organiziranja rođendana, zabava i drugih sličnih proslava, prostor se izdaje korisniku isključivo za termin koji obuhvaća sam dan održavanja proslave, s obvezom povrata prostora i ključeva najkasnije sutradan do 14:00 sati.

Kod organiziranja karmina prostor se izdaje korisniku na jedan dan.

Izuzetno od odredbi ovog članka, ukoliko službeno preuzimanje ili povrat prostora padaju na dane vikenda, blagdana ili neradnih dana Općine Lipovljani, primopredaja ključeva i sačinjavanje reversa vrše se posljednjeg radnog dana koji prethodi početku korištenja, a povrat ključeva i konačni pregled vrše se prvog sljedećeg radnog dana, zaključno do 14:00 sati, bez obveze plaćanja dodatne naknade.

Korisnik kojem je dom potreban duže od ugovorenog termina utvrđenog ovim člankom, dužan je za svaki dodatni dan uplatiti iznos od 30,00 EUR, uz uvjet da je prostor slobodan.

Ukoliko je korisnik prostorije uzeo u kratkotrajni najam u svrhu predavanja, kraćih sastanaka, prezentacija i sličnih aktivnosti, obračunava se satna naknada.

Članak 5.

Novčana naknada za privremeno korištenje prostorija utvrđuje se u fiksnim iznosima kako slijedi:
1. Društveni dom Lipovljani:
· Za svadbene svečanosti (svatove): 600,00 EUR
· Za ostale proslave (rođendani, zabave, skupovi i dr.): 200,00 EUR

2. Društveni dom Kraljeva Velika:
· Za svadbene svečanosti (svatove): 400,00 EUR
· Za ostale proslave (rođendani, zabave, skupovi i dr.): 120,00 EUR

3. Društveni dom Krivaj:
· Za svadbene svečanosti (svatove): 400,00 EUR
· Za ostale proslave (rođendani, zabave, skupovi i dr.): 120,00 EUR

Izuzetno od stavka 1. ovog članka, za kratkotrajna korištenja (sastanci, prezentacije, predavanja i sl.) u svim društvenim domovima, kao i u prostorijama narodne knjižnice, plaća se jedinstvena naknada u iznosu od 50,00 EUR po satu.

Novčana naknada za potrebe karmina u društvenim domovima iznosi jedinstvenih 50,00 EUR.

Naknada za korištenje prostora se uplaćuje na žiro račun Općine Lipovljani prije sklapanja ugovora o korištenju. U naknadu su uračunati i troškovi režija koji nastaju korištenjem prostora.

Članak 6.

Registrirane udruge sa područja Općine Lipovljani ne plaćaju novčanu naknadu niti troškove režija za privremeno korištenje prostora iz ove Odluke, ukoliko koriste dom u neprofitabilne svrhe.

Udruge iz stavka 1. ovog članka u cijelosti su dužne strogo se pridržavati kućnog reda, očistiti prostorije nakon korištenja te namiriti eventualnu nastalu štetu prema nabavnoj vrijednosti inventara ili prema računu stvarno izvedenih radova otklanjanja oštećenja.

Članak 7.

Korisnici prostora dužni su isti koristiti pažnjom dobrog gospodara, koristiti prostorije sukladno namjeni, postupati pažljivo te ih čuvati od oštećenja.

Korisniku tijekom korištenja za potrebe informacija na usluzi stoji komunalni redar ili druga ovlaštena osoba Općine.

Općina Lipovljani nije odgovorna za imovinu korisnika koju isti ostavi u prostoru za vrijeme ili nakon korištenja.

Članak 8.

Korisnik nema pravo ustupljene prostorije, pripadajuću opremu i inventar dati na korištenje ili u podnajam trećim osobama.

Korisnik nema pravo ulaziti bez dopuštenja u prostorije koje mu nisu dane na korištenje, niti koristiti imovinu i opremu koji mu nisu dani na korištenje po reversu, osim u slučajevima kad ima opravdanu sumnju da objektu ili imovini prijeti neposredna opasnost.

Članak 9.

Korisnik u cijelosti preuzima odgovornost za pridržavanje propisa o javnom redu i miru, zaštiti od buke te zaštiti od požara tijekom razdoblja korištenja. Korisnik se obvezuje samostalno ishoditi sva eventualno potrebna odobrenja nadležnih tijela za javno okupljanje i izvođenje glazbe.

Nije dopušteno vikom, glasnom uporabom uređaja za reprodukciju slike i zvuka te drugim sličnim postupcima narušavati mir izvan zgrade u vremenu od 23,00 do 05,00 sati.

Članak 10.

U svim zatvorenim prostorijama strogo je zabranjeno pušenje, u skladu sa zakonskim propisima Republike Hrvatske.

U prostore je zabranjeno dovoditi kućne ljubimce, unositi lako zapaljive i eksplozivne stvari, oružje, narkotike i druga opasna sredstva.

Članak 11.

Korisnici prostorija dužni su redovito održavati čistoću prostora koji koriste. Nije dozvoljeno kroz prozore i vrata bacati bilo kakve predmete, otpatke, prolijevati tekućine i slično.

Za vrijeme trajanja korištenja nije dozvoljeno u zahodske školjke, umivaonike i sudopere bacati otpatke koji mogu uzrokovati začepljenja instalacija.

Za vrijeme kada privremeno boravi izvan objekta, kao i tijekom noći, korisnik je dužan zatvoriti sve prozore, ugasiti nepotrebna trošila i potpuno zaključati ulazna vrata.

Članak 12.

Korisnik se obvezuje opremu i inventar koji su mu dani na korištenje vratiti u cijelosti prema reversu o primopredaji u ispravnom, čistom i urednom stanju.

U slučaju oštećenja prostora ili nedostatka inventara za sve oblike korištenja (uključujući privatne korisnike i udruge), šteta će se obračunati na temelju nabavne vrijednosti oštećenog ili izgubljenog inventara, te na temelju računa stvarno izvedenih radova kojima se otklanjaju oštećenja (građevinski, stolarski, ličilački, instalaterski i ostali radovi), a koje je korisnik dužan platiti u zadanom roku na žiro račun Općine Lipovljani.

Korisnik je dužan u slučaju bilo kakvog kvara na instalacijama, opremi i uređajima odmah obavijestiti komunalnog redara ili drugu ovlaštenu osobu Općine Lipovljani.

Članak 13.

U prostorijama je zabranjeno izvođenje bilo kakvih građevinskih ili tehničkih preinaka, zakucavanje čavala u zidove, lijepljenje materijala koji trajno oštećuju podloge te premještanje fiksnih uređaja bez prethodne suglasnosti ovlaštene osobe Općine.

Članak 14.

Korisnici su dužni uredno odlagati kućno smeće u za to određene posude i kontejnere, isključivo u nepropusnim najlonskim vrećama. Zemljište i zelene površine oko objekata moraju se koristiti na način da se čuva red, mir i čistoća, sukladno odredbama o komunalnom redu Općine Lipovljani.

Članak 15.

Nakon završetka korištenja, korisnik je obvezan prostorije ostaviti čiste, uredne i neoštećene, na način da:
· Opremu i inventar ostavi na istom mjestu u urednom, čistom i neoštećenom stanju,
· Prostorije potpuno prozrači, iznese svu preostalu hranu, piće, ambalažu i prazne boce,
· Iznese kućno smeće u kontejnere te opere kante za smeće,
· Detaljno opere podove, a posebnu pažnju posveti prostoru zahoda i sanitarija, koje je potrebno oprati odgovarajućim sredstvima za čišćenje i dezinfekciju.

Članak 16.

Ukoliko korisnik nakon korištenja ne očisti dvoranu, hodnike, kuhinju, šank, sanitarije i okoliš na način opisan u članku 15. ove Odluke, Općina Lipovljani će trošak čišćenja u fiksnom iznosu od 100,00 EUR ispostaviti izravno korisniku na naplatu, uz obvezu plaćanja u zadanom roku. Odredba ovog članka primjenjuje se i na registrirane udruge ukoliko prostor ostave neočišćenim.

Članak 17.

Nepridržavanje pravila ove Odluke i kućnog reda može rezultirati trenutnim otkazom korištenja prostora, zabranom budućeg korištenja, kao i pokretanjem postupaka pred nadležnim tijelima radi utvrđivanja prekršajne ili kaznene odgovornosti.

Članak 18.

U slučaju otkazivanja korištenja od strane korisnika nakon uplate, Općina Lipovljani nije dužna vratiti uplaćeni iznos naknade.

Članak 19.

Temeljem ove Odluke pročelnik Jedinstvenog upravnog odjela Općine Lipovljani i korisnik sklapaju ugovor o korištenju prostora.

Na temelju sklopljenog ugovora (i potvrde o uplati cjelokupne naknade ukoliko se radi o naplatnom korištenju), komunalni redar ili druga ovlaštena osoba Općine predat će ključeve korisniku.

Članak 20.

Stupanjem na snagu ove Odluke prestaje važiti Odluka o načinu korištenja društvenih domova u Općini Lipovljani (Službeni vjesnik broj: 51/24).

Članak 21.

Ova Odluka stupa na snagu osmog dana od dana objave u Službenom vjesniku, a primjenjuje se od 1. siječnja 2027. godine.


Predsjednik 

